Raadio Elmar

Raadio Elmar on meediakontserni Duo Media Networksile kuuluv Eesti raadiojaam. 

Elmar alustas tegevust 1. detsembril 1997, olles esialgu kuuldav vaid Tallinna sagedusel. Elmar levis üle Eesti 24. aprillil 1998, mil Trio LSL Raadiogrupp omandas raadiojaama Pulss B3 sagedused.Raadio Pulss B3 lõpetas tegevuse.  2017. aastal sai raadiojaama omanikuks AS Eesti Meedia.

Elmar on ainulaadne raadiojaam, sest edastab vaid Eesti artistide esitatud laule, millest valdav osa kõlab eesti keeles. 

Elmari toimetus asub Tartus, aadressil Ülikooli 2a.

Muusikavalik
Algselt mängiti eestikeelse muusika kõrval ka vanemaid Lääne šlaagreid, näiteks ansamblite ABBA, Boney M. ja Baccara loomingut. Ajapikku mindi üle üksnes eestikeelsele muusikale. Pärast Eesti võitu Eurovisioonil hakati siiski esitama ka Eesti muusikute ingliskeelseid palasid. "Me seisime äkki probleemi ees, et me ei saagi Eesti võidulaulu mängida," põhjendas poliitika muutust Owe Petersell.Väinu Rozental "Elmari raadio juht kurdab kohatise reklaamiuputuse üle" Äripäev, 24.04.2011 (vaadatud 27. septembril 2011)

Peterselli kinnitust mööda võtab toimetus vastu kõik neile saadetud muusikapalad ning säilitab neid passiivfonoteegis. Igapäevane eetrimaterjal valitakse umbes 8000 pala sisaldavast aktiivfonoteegist, kus uute lugude populaarsust testitakse ligikaudu nädala vältel. 2011. aasta juulis oli Elmari mängituim muusik Ott Lepland."Raadio Elmar: selle aasta mängituim artist on Ott Lepland" Postimees, 12.07.2011 (vaadatud 27. septembril 2011).

Kuulajaskond
Esmakordselt tõusis Raadio Elmar Eesti kuulatavaimaks raadiojaamaks 1998. aasta septembris-oktoobris, mil Balti Meediateabe AS-i päevikuuringu kohaselt oli Elmari osakaal raadiokuulamisele kulutatud ajast 21,4 protsenti, senisel liidril Vikerraadiol aga 20,8 protsenti. Elmar oli esimene kommertsjaam, mis sai Eestis turuliidriks."Raadio Elmar tõusis Eesti kuulatavaimaks raadiojaamaks" Äripäev/BNS, 16.11.1998 (vaadatud 27. septembril 2011) 2004. aasta oktoobrist detsembrini oli Elmar taas Vikerraadio järel teisel kohal. TNS Emori andmeil kuulas toona eestlane raadiot keskmiselt 4 tundi ja 52 minutit, sellest 1 tund ja 30 minutit Vikerraadiot, 1 tund ja 4 minutit Raadiot Elmar ning 26 minutit Raadio 2. Kuulatavaimal ajal, hommikul 7 ja 10 vahel, kuulas Vikerraadiot nädala jooksul 269 000 inimest, Raadiot Elmar 218 000 ning Raadio 4 173 000 inimest.Kersti Raudam "Värsked andmed TNS Emor raadiokuulamisuuringust" Äripäev/Eesti Raadio, 27.01.2004 (vaadatud 27. septembril 2011)

1998. aasta novembris kirjutas Postimees: "Jahmatav on Eestimaa kõige populaarsema raadiojaama kiire edu – vähem kui aastaga nullist tipuni jõudmine on toimunud hõlpsasti." Jaama tugevaimaks küljeks nimetatigi eestikeelset muusikavalikut. "Maakad ja linlased, juuksurid, taksojuhid ja kes veel võtavad omaks, sest Elmar on pretensioonitu ja maavillane oma asi," iseloomustati Elmarit rea muusikakriitikute allkirju kandvas artiklis. "Keskmine kuulaja on umbes viiekümnene, pigem naine kui mees, reeglina ei oma kõrgharidust."ANTI EINPAUL, KADI HERKÜL, JAAK LÕHMUS, IMMO MIHKELSON, KAIRIT TSÄRO, MARGOT VISNAP "Taksojuhtidele, juuksuritele, kontoriametnikele" Postimees, 27.11.1998 (vaadatud 27. septembril 2011)

Et Elmari kuvand on kaldunud vanema kuulaja poole, on suunatud reklaame spetsiaalselt nooremale sihtrühmale. 2003. aasta detsembris valis reklaamiagentuur Guvatrak parimaks reklaamiks Raadio Elmar noortereklaami. "Küsimusele, kas Elmari kuulaja on muutunud 47 aasta vanusest Võhma elanikust 26-aastaseks tallinlaseks, annab ilmselt vastuse järjekordne raadio päeviku-uuring," kirjutas Guvatraki loovjuht Danel Pandre.Danel Pandre "Raadio Elmar püüab noori" Äripäev, 16.12.2003 (vaadatud 27. septembril 2011)

"Keskmine kuulaja, kellele me ennast suunitleme, on 35–50-aastane," iseloomustas peatoimetaja Owe Petersell Elmari Raadio sihtrühma 2011. aastal. "Aga sinna juurde tuleb meie puhul ka vanem põlvkond, mida paljudel raadiojaamadel ei ole." Elmari sõsarkanali Raadio Kuku kodulehe väitel on Elmar on eelkõige suunatud vanusele 25–59.AS Trio LSL Kuku Raadio kodulehel (vaadatud 27. septembril 2011)

Peatoimetajad ja saatejuhid
Peatoimetajad:
 2000-2004 Andres Panksepp
 2004-2017 Owe Petersell
 2017-2021 Mari-Liis Männik
 alates 2021 Andres Panksepp

Saatejuhid:
 Henri Laumets
 Karl Gustav Adamsoo
 Karl Robert Põder
 Kristiina Kraus
 Lauri Hermann
 Mari-Liis Männik
 Raen Väikene
 Priit Rand
 Tambet Ind
 Tiiu Sommer
 Veiko Soom

 Sagedused 
 Tallinn – 91,5 MHz & DAB+
 Saaremaa – 91,5 MHz
 Läänemaa – 92,2 MHz
 Kesk-Eesti – 91,7 MHz & DAB+
 Pärnumaa – 99,0 MHz & DAB+
 Lõuna-Eesti – 91,2 MHz & DAB+
 Tartu – 88,5 MHz & DAB+
 Hiiumaa – 101,2 MHz
 Ida-Virumaa – 91,0 MHz
 Rapla – 101,3 MHz
 Lääne-Virumaa – DAB+
 Viljandi – 93,1 MHz

 Vaata ka 
 Eesti raadiojaamade loend
 Maailmamix

Viited

 Välislingid 
 Raadio Elmar koduleht
 Raadio Elmar Otseülekanne - iRadio.ee 
 https://duomedia.tv/about/

Kategooria:Eesti raadiojaamad